સુપ્રીમ કોર્ટ દ્વારા ગત તા.૨૯મી ઓક્ટોબરથી રામમંદિર નિર્માણ અંગેના કેસની સુનાવણી પ્રતિદિન થશે એવી અપેક્ષા સેવાતી હતી. જોકે, ચીફ જસ્ટિસ રંજન ગોગોઈની બેન્ચે સ્પષ્ટપણે સોય ઝાટકીને કહી દીધું છે કે આ મેટર અમારા માટે પ્રાયોરિટી ધરાવતી નથી. જાન્યુઆરી મહિનામાં નવી બેન્ચ રચાશે અને સુપ્રીમ કોર્ટ કામના ભારણને અનુસરીને જાન્યુઆરી, ફેબ્રુઆરી કે માર્ચમાં આ કેસ અંગે સુનાવણી હાથ ધરાશે. ટૂંકમાં, વર્ષ-૨૦૧૯ની લોકસભા ચૂંટણી પહેલાં સુપ્રીમ કોર્ટનું જજમેન્ટ આવે એવી શક્યતા જણાતી નથી. છેલ્લા સાડા ચાર વર્ષમાં આ મેટર ઝડપથી ચાલે એવા પ્રયાસો સરકાર, ભાજપ કે કોંગ્રેસ દ્વારા થયા નથી. સુબ્રમણ્યમ્ સ્વામી અવારનવાર આ મેટર અંગે ઉતાવળ કરે છે, પરંતુ સુપ્રીમ કોર્ટ દ્વારા તેમની દાદને ગંભીરતાથી સ્વીકારવામાં આવી નથી. અત્યાર સુધી સ્વામી દાવો કરતા હતા કે દિવાળી પહેલાં જજમેન્ટ આવી જશે અને દિવાળી દરમિયાન રામમંદિર નિર્માણનું કાર્ય પૂરઝડપે શરૂ થઈ જશે. અલબત્ત, એ આશા ઠગારી નીવડી છે. કોંગ્રેસના કપિલ સિબ્બલથી માંડીને સામ્યવાદી નેતાઓ અને વકીલો સુપ્રીમ કોર્ટને વિનંતી કરી ચૂક્યા છે કે વર્ષ-૨૦૧૯ લોકસભા ચૂંટણી પહેલાં રામમંદિર મુદ્દે ચુકાદો ન આવવો જોઈએ, જેથી હિંદુત્વના નામે દેશના મતદારોનું વિભાજન ન થાય. અલબત્ત, સમગ્ર મામલો એ જ દિશામાં જતો દેખાય રહ્યો છે. એક તરફ સબરીમાલાના વિવાદ બાદ કેરળમાં હિંદુત્વનું મોજું ઊભરી આવ્યું છે અને ભાજપને તેમાં રાજકીય લાભ દેખાઈ રહ્યો છે તો બીજી તરફ ટ્રિપલ તલાકના વટહુકમ અંગે જાન્યુઆરીના શીતકાલીન સંસદીય સત્રમાં ચર્ચા થવાની છે ત્યારે સંઘ પરિવારના સુપ્રીમો મોહન ભાગવતે પોતાના દશેરાના પ્રવચનમાં માગણી કરી છે કે ભાજપ સરકારે જરૂર પડે રામમંદિર નિર્માણનો કાયદો ઘડવો જોઈએ અથવા તો અધ્યાદેશ-વટહુકમ લાવવો જોઈએ. કહે છે કે મોહન ભાગવત અને અમિતભાઈ શાહ વચ્ચેની મુલાકાત બાદ હિંદુત્વનો એજન્ડા સેટ થઈ ચૂક્યો છે. ગત શુક્રવારે સંઘના વરિષ્ઠ પ્રવક્તા ભૈય્યુજી જોશીએ કહ્યું હતું કે સુપ્રીમ કોર્ટની ટીપ્પણી હિંદુ સમાજ માટે અપમાનજનક છે અને જો સમયસર રામમંદિર નિર્માણ માટે કાયદો નહીં ઘડાય કે અધ્યાદેશ નહીં આવે તો ૧૯૯૨ જેવું વ્યાપક આંદોલન કરવાની સંઘ પરિવારને ફરજ પડશે. .